# Carrer Roqueta

El Carrer Roqueta és un carrer de Tossa de Mar (Selva) que té alguns edificis inclosos en l'Inventari del Patrimoni Arquitectònic de Catalunya. Els edificis dels números 14 i 16 formaven part d'un sol immoble que va ser l'origen del barri de la Roqueta, és a dir el primer barri a extramurs de Tossa. Tanmateix en un moment històric determinant es van separar, confeccionant dos immobles totalment independents, que són els que podem contemplar avui en dia.

## Número 14

L'edifici del número 14 del carrer Roqueta és un edifici de tres plantes, entre mitgeres, cobert amb una teulada d'una sola aigua de vessant a façana. L'edifici està ubicat al costat dret del carrer Roqueta. La planta baixa consta de tres obertures, a destacar especialment el gran portal rectangular equipat amb una poderosa llinda monolítica, de grans dimensions i muntants de pedra ben treballats i escairats. El portal està flanquejat per tres finestres: una d'irrellevant a la dreta, ja que no ha rebut cap tractament singular, i dues finestres finestres més a l'esquerra. La més propera al portal és rectangular i està equipada amb llinda, muntants de pedra i ampit treballat. La que està ubicada més a l'extrem, és quadrangular i disposa de muntants de pedra.
En el primer pis trobem quatre obertures. La de l'extrem dret és la més sumptuosa i s'ha traduït en una finestra d'arc conopial, molt senzilla, amb guardapols i amb les impostes decorades amb caps antropomòrfics, resolts bastant acertadament des del punt de vista plàstic i estètic. La finestra finalment està complementada amb muntants de pedra i un petit ampit. Seguidament trobem tres obertures de similar tipologia, és a dir tres finestres rectangulars amb un guardapols molt prim i esquemàtic, sene cap mena de comparació amb el guardapols de la finestra anterior, emmarcades amb pedra i amb els muntants visibles en el terç inferior i amb un diminut ampit.
El segon pis actuaria com a golfes i s'ha projectat en la façana seguint dues modalitats diferents: per una banda tenim una gran obertura semiesfèrica sobre de la qual hi ha un ràfec format per sis fileres: la primera de rajola plana, la segona de rajola en punta de diamant, la tercera de rajola plana, la quarta rajola en punta de diamant, la cinquena de rajola plana i la sisena de teula girada. Mentre que per l'altra, dues grans obertures rectangulars emmarcades amb pedra i coronades amb un ràfec format per quatre fileres: la primera de rajola plana, la segona de teula, la tercera de rajola plana i la quarta de teula.

## Número 16

L'edifici del número 16 del carrer Roqueta és un edifici de tres plantes, cobert amb una teulada d'una sola aigua de vessant a façana. L'edifici està ubicat al costat dret del carrer Roqueta, però simultàniament fa cantonada donant a un petit carreró.
La planta baixa consta de dues obertures, com són el portal rectangular d'accés equipat amb una gran llinda monolítica i muntants de pedra ben escairats i treballats. Això per una banda, mentre que per l'altra una petita finestra quadrangular amb llinda, muntants de pedra i ampit treballat. En aquesta planta baixa cal remarcar la presència de dos elements particulars: el primer és un banc d'obra adossat a la façana, però en especial el segon, que es tracta d'un pou el qual ha perdut la seva funció primigènia i que en l'actualitat és usat com a simple test per dipositar-hi plantes.
El primer pis l'ocupa únicament una finestra rectangular equipada amb llinda monoltíca i muntants de pedra, la qual és projectada com a balconada amb un ampit molt auster. El segon pis, que exerciria les tasques de golfes o altell s'ha projectat en la façana en una finestra geminada que a simple vista sembla molt sòbria i que no contempla cap tractament decoratiu destacat. Aquest efecte es deuria a les portes de protecció que la cobreixen, les quals s'hi s'obren ens permeten contemplar una finestra d'arc de mig punt rebaixat amb mainell, capitell amb fulles d'acant i columna amb fust llis.
Tanca l'edifici en la part superior un ràfec prominent format per sis fileres: la primera de rajola plana, la segona de rajola en punta de diamant, la tercera de rajola plana, la quarta de rajola en punta de diamant, la cinquena de rajola plana i la sisensa de teula girada. Pel que fa al tema dels materials en la façana, com es pot observar a simple vista, xoquen dues realitats i concepcions arquitectòniques completament diferents. Així per una banda, tenim l'obra vista composta per còdols sense desbastar i treballar que ocupa un xic menys de dues terceres parts de l'espai físic de la façana. Mentre que per l'altra, trobem la pedra arrebossada i pintada, que acapara una mica més d'un terç de l'espai físic total de la façana.

## Referències

* 1 2 3 4 5 6 7 8 9 «Edifici del número 16 del Carrer Roqueta». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 8 octubre 2014].
* 1 2 3 4 5 6 «Edifici del número 14 del carrer Roqueta». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 8 octubre 2014].